Jacob Nødseth

Jacob Nødseth (født 24. juni 1988 i Florø) er en norsk advokat og politiker som representerer partiet Venstre. Han har tidligere representert partiet Høyre.  

 Politisk arbeid 

Fra 2009 til 2013 var Nødseth Høyres 1. vararepresentant til Stortinget fra Sogn og Fjordane, og han han møtte i totalt ti dager på Stortinget. Fra fra 2011 til 2015 var han 1. vararepresentant til fylkestinget i Sogn og Fjordane for Høyre og 1. vara til fylkeskommunens hovedutvalg for plan og næring.

I 2007 ble Nødseth valgt inn i Flora bystyre, og han ble gjenvalgt i 2011. Han ledet kommunens hovedutvalg for helse- og sosialsaker frem til 2013 og er medlem av formannskapet. Fra 2011 til 2013 var han ansatt som politisk rådgiver for kommunens ordfører. Kulturforsker Georg Arnestad omtalte i 2013 Nødseth som «det største politiske talentet fylket har fostra på generasjonar» og sammenlignet ham med Arne Rettedal. Nødseth hadde flere verv både lokalt, regionalt og nasjonalt i Høyre. 

Etter langvarige konflinkter ble Nødseth i 2013 ekskludert fra lokallaget i Flora Høyre, og han var frem til 2015 uavhengig medlem av Flora bystyre og formannskap.

I 2015 etablerte Nødseth den tverrpolitiske Samlingslista i Flora kommune, som også hadde flere kandidater med bakgrunn i andre politiske partier. Ved valget i 2015 fikk Samlingslista 14,2% av stemmene og ble med dette den tredje største partigruppen i bystyret og utpekt av lokalavisen Firdaposten som «den store valgvinneren». Nødseths tidligere parti Høyre gikk tilbake med 14,4% og mistet ordførerposisjonen. Av 31 representanter i bystyret fikk Nødseth nest flest personstemmer, noe Firdaposten omtalte som «tidenes comeback». Nødseth var fra 2015 til 2019 medlem av bystyret og formannskapet og hadde en hel rekke andre politiske verv og styreverv i kommunale selskaper, blant annet i havnestyret. Valgresultatet sikret Samlingslista opprinnelig fem representanter i bystyret, men i august 2016 økte Samlingslistas bystyregruppe til seks faste representanter etter at en av Arbeiderpartiets representanter meldte overgang. Firdaposten meldte denne nyheten under overskriften «Mer makt til Nødseth» etter en analyse av Samlingslistas posisjon i bystyret.

Nødseth var medlem av fellesnemnden for sammenslåingen av Flora og Vågsøy kommuner til nye Kinn kommune. 

I oktober 2018 ble han enstemmig valgt som Venstres ordførerkandidat i nye Kinn kommune ved kommunevalget 2019, og det ble klart at også resten av Samlingslistas bystyregruppe i Flora kommune meldte overgang sammen med ham. Ved valget fikk Venstre 10,1% og ble med det Venstres beste bykommune i prosentvis oppslutning ved valget i 2019. Fra 2020 til 2023 samarbeidet Venstre med Ap og Høyre i Kinn kommune, der Nødseth var delvis frikjøpt politiker som leder i kommunens utvalg for plan, miljø og næring.  Etter fylkestingsvalget i 2023 er Nødseth del av politisk ledelse i Vestland fylkeskommune som hovedutvalgsleder for kultur, idrett og inkludering. Han er fra kommunevalget i 2023 medlem av kommunestyret og formannskapet i Kinn kommune. 

Han har vært fast deltaker i radioprogrammet Fredagspanelet på NRK Sogn og Fjordane.

 Yrkeskarrière 

Fra 2007 til 2008 var Nødseth praktikant hos NHO og Ungt Entreprenørskap i Sogn og Fjordane. Fra 2008 til 2014 studerte han blant annet juss ved Universitetet i Bergen. Nødseth arbeider som advokat ved Florø-kontoret til det største advokatfirmaet i Sogn og Fjordane, Advokatfirma Blikra, Slotterøy & Fonn AS, hvor han har vært ansatt siden 2016. Nødseth har blant annet prosedert i Høyesterett i en sak som avklarte at kommuner kan saksøkes i tvister om allemannsretten i friluftsloven. 

 Referanser 

 Eksterne lenker 


Kategori:Stortingsrepresentanter 2009–2013
Kategori:Vararepresentanter til Stortinget
Kategori:Tillitsvalgte i Unge Høyre
Kategori:Lokalpolitikere i Flora
Kategori:Høyre-politikere i Sogn og Fjordane
Kategori:Personer fra Flora kommune
Kategori:Venstre-politikere